戴叔伦
赠康老人洽
酒泉布衣旧才子，少小知名帝城里。一篇飞入九重门，
乐府喧喧闻至尊。宫中美人皆唱得，七贵因之尽相识。
南邻北里日经过，处处淹留乐事多。不脱弊裘轻锦绮，
长吟佳句掩笙歌。贤王贵主於我厚，骏马苍头如己有。
暗将心事隔风尘，尽掷年光逐杯酒。青门几度见春归，
折柳寻花送落晖。杜陵往往逢秋暮，望月临风攀古树。
繁霜入鬓何足论，旧国连天不知处。尔来倏忽五十年，
却忆当时思眇然。多识故侯悲宿草，曾看流水没桑田。
百人会中一身在，被褐饮瓢终不改。陌头车马共营营，
不解如君任此生。